Кул Ковбой и ехъулIэныгъэ
Сэкрэкым и шы заводым шыгъажэм дихьэххэр текIуэныгъэ инкIэ игъэгуфIащ аргуэру. Хьэрып Эмират Зэгуэтхэм щыIэ «Meydan» ипподромым щекIуэкIа зэхьэзэхуэм къыщызэдэжахэр шы лъэпкъ нэхъ къабзэхэрт. «Burj Nahaar Sponsored By Arabian Adventures» ещанэ гупым хэта, илъэсиплI зи ныбжь, Сэкрэкым и шы заводым ей шыщIэм япэ увыпIэр къихьащ.
Метр 1600-рэ зи кIыхьагъ пшахъуэщIым къыщызэдагъэжа шыхэм ящыщу ещанэ номерым щIэту къыщIэпхъуа, Сэкрэк шы заводым ей Кул Ковбой занщIэу зричат. Абы и ужьым итт Аль Мактуму шейхым ишхэу Ле Бернардинрэ Россрэ. Ле бернардиныр етIуанэт.
ЕуэкIыгъуэм нэблэгъауэ Росс ещанэ увыпIэм къыщыхутащ. Ауэ Бернардин зэрызимытынур наIуэу, етIуанэ увыпIэр иубыдыжащ икIи ди щIыпIэм къыщагъэхъу шым пэгъунэгъу къэхъуащ. Ауэ абы тес шууейм шыр зэуэ иригъэлъри, зыри гъунэгъуу къылъэщIыхьэжакъым. Шыгъажэр иухащ Кул Ковбой псоми къатежауэ. ЕтIуанэу къэсащ Росс, абы кIэлъыкIуэрт Ле Бернардин.
Дуней псом щыцIэрыIуэ Дубайм и кубокыр къэхьынымкIэ зэпеуэшхуэ «Meydan» шыгъэжапIэм гъатхэпэм и 26-м щекIуэкIынущ. Абы хэтыну Кул Ковбой къыпэщылъщ нэхъ лъэрызехьэ дыдэу къалъытэ шыхэм къадэжэну.
Махуэщ Шумахуэ.
